Шанхай_Мастэрс_2012_(снукер)
Трэці дзень (19 верасня)
19 верасня на Шанхайскай гранд-сцэне гуляліся 8 апошніх матчаў 1/16 фіналу турніру. Падчас дзённай сесіі 5-ы нумар рэйтынгу Ніл Робертсан гуляў супраць Чэня Фэйлуна, які прайшоў праз уайлдкард раўнд. Снукерыст з Аўстраліі, які дайшоў да паўфіналу турніру год таму, выйграў першую партыю з серыяй у 88 ачкоў, пасля чаго падвоіў лік, узяўшы верх у другім фрэйме на каляровых шарах. Чэнь дамінаваў у трэцяй партыі, а 30-гадовы Робертсан атрымаў перамогу ў двух наступных фрэймах з пераможнымі серыямі ў 53 і 61 ачко, зрабіўшы лік 4:1 на сваю карысць. Дзякуючы некалькім падыходам, кітайскі аматар пакінуў за сабой шостую партыю, але Ніл дамінаваў у сёмым фрэйме і скончыў матч з лікам 5:2, у трэці раз выйшаўшы ў 1/8 фіналу Шанхай Мастэрс. 12-ы нумар рэйтынгу Сцюарт Бінэм гуляў супраць 25-га сеянага Тома Форда. 29-гадовы Форд, які толькі ў другі раз патрапіў на Шанхай Мастэрс, выйграў стартавы фрэйм з серыямі ў 42 і 48 балаў, а таксама пакінуў за сабой другую партыю на апошнім ружовым шары. Яго апанент, які праходзіў далей за першы раўнд ва ўсіх папярэдніх розыгрышах турніру, узяў верх у трэцім фрэйме з брэйкам у 82 ачкі і зраўняў лік, выйграўшы чацвёртую партыю з серыямі ў 39 і 38 балаў, а таксама пры ліку 2:54 у пятым фрэйме выканаў пераможны брэйк у 71 ачко і выйшаў наперад з лікам 3:2. Том пачаў атаку ў шостай партыі, але спыніўся на 42 балах, пазней дазволіўшы Бінэму аформіць пераможную серыю ў 63 балы, але дамінаваў у сёмым фрэйме і з лепшым падыходам у 47 ачкоў скараціў адставанне да аднаго фрэйма. Вырашальны падыход у 33 ачкі ў доўгай восьмай партыі дазволіў Форду зраўняць лік у матчы, але пры ліку 0:37 у дзявятым фрэйме 36-гадовы Сцюарт зрабіў серыю ў 52 балы і пазней давёў фрэйм і матч да перамогі, у шосты раз запар выйшаўшы ў 1/8 фіналу спаборніцтва. 8-ы нумар рэйтынгу Стывен Лі патрапіў на шатландца Маркуса Кэмбэла. 37-гадовы снукерыст з Англіі адкрыў лік з пераможнай серыяй у 52 ачкі, а 23-і сеяны Кэмбэл пакінуў за сабой другую партыю на каляровых шарах. Лі, які дайшоў да чвэрцьфіналаў у 2007 годзе, выйграў трэці фрэйм, але яго 39-гадовы апанент зноў зраўняў лік, пасля чаго дамінаваў у пятай партыі, узяўшы яе з пераможным падыходам у 42 балы. Лі некалькімі падыходамі перамог у шостым фрэйме, пасля чаго здзейсніў серыю ў 68 балаў у сёмай партыі і цалкам дамінаваў у восьмай, якая стала апошняй і прынесла англічаніну перамогу з лікам 5:3 і другі выхад у 1/8 фіналу Шанхай Мастэрс у кар'еры. 11-ы нумар рэйтынгу Рыкі Уолдэн сустракаўся з 55-гадовым ветэранам Стывам Дэвісам. 29-гадовы Уолдэн выйграў першую партыю з вырашальным брэйкам у 40 ачкоў, а шасціразовы чэмпіён свету выдрапаў другі фрэйм на дадатковым чорным шары. 48-ы сеяны турніру павёў атаку і ў трэцяй партыі, але спыніўся на 26 балах, дазволіўшы Рыкі, які сенсацыйна перамог на турніры ў 2008 годзе, выйграць фрэйм з вышэйшай серыяй у 53 ачкі. Уолдэн дамінаваў і ў чацвёртай партыі, пасля чаго перамог у пятым фрэйме на апошнім чорным шары, павялічыўшы свой адрыў да ліку 4:1. Пры ліку 0:29 у шостым фрэйме Дэвіс, які дайшоў да чвэрцьфіналу на Шанхай Мастэрс 2008, аформіў серыю ў 49 ачкоў, пасля чаго давёў партыю да перамогі падыходам у 20 балаў, а пры ліку 20:39 у сёмым фрэйме здзейсніў пераможны падыход у 35 ачкоў, скараціўшы адставанне да адной партыі. Рыкі Уолдэн меў магчымасць перамагчы ў восьмай партыі, але саступіў у пазіцыйнай барацьбе і прайграў фрэйм на каляровых шарах, але ў дзявятым фрэйме выканаў брэйк у 92 ачкі і з лікам 5:4 у трэці раз выйшаў у 1/8 фіналу турніру.